登豫章城感懷
作者：嚴羽
朝代：宋

paragraphs: 憂來不自得，登城望高天。
寒雲四面起，朔氣下長川。
脫劍且却座，君知心惘然。
奈何平生志，鬰抑江湖閒。
凜凜秋風來，茫茫落日晚。
長憂生白髮，沈想忘朝飯。
向來經濟士，本自碌碌人。
蕭曹刀筆吏，樊灌市井臣。
徒步取勳業，漢道爲光新。
我今何爲者，飄飄去鄉國。
狂歌豫章城，醉卧風江碧。
但取英雄笑，終慙倜儻生。
名當以德載，事恥因人成。
獨酌還獨酌，哀歌還寂寞。
安得淩風翰，爲君拂寥邈。